Raad vir private hoër onderwys gestig | Netwerk24
Deur Hannes Kruger 30 Januarie 2017 22:51
Piet le Roux, akademiese hoof van Akademia.Foto: Lisa Hnatowicz
Luidens 'n verklaring van SA Private Higher Education (SAPHE) wil die raad openbare bewustheid oor die private hoëronderwyssektor skep en hoër onderwys meer toeganklik maak.
"Die raad gaan ook verseker dat die publiek 'n beter begrip het van die opsies van gehalteonderrig buite openbare universiteite," lui die verklaring.
Volgens Piet le Roux, akademiese hoof van Akademia, Solidariteit se instelling vir hoër onderwys, verkeer hoër onderwys in Suid-Afrika tans in 'n krisis.
"Die krisis kan slegs met die inisiatief van gemeenskappe en die sakesektor opgelos word en nie met belastinggeld nie."
Le Roux sê Akademia ondersteun die oogmerke van die SAPHE.
"Ons het reeds verlede jaar by die groep in sy informele fase betrokke geraak en sal vanjaar die moontlikheid van 'n formele aansluiting verder voer," sê Le Roux.
Dr. Felicity Coughlan, voorsitter van die SAPHE, sê in die verklaring die term "private universiteite" het die laaste paar maande taamlik gewild begin word.
"Verskeie mense is wel nie bewus daarvan dat die private onderwysinstellings wetlik nie na hulself as private universiteite mag verwys nie en daarom is verskeie voornemende studente nie bewus van die hoëgehaltekwalifikasies wat by gerespekteerde private instellings verwerf kan word nie," sê Coughlan.
Volgens Le Roux sal 'n sterker private hoëronderwysstelsel die toelatingsdruk op openbare hoëronderwysinstellings verlig, asook die druk op die staatskas.
"Die ontstaan van formele plaaslike private hoëronderwysliggame is 'n belangrike stap om die regulatoriese, praktiese en finansiële uitdagings agter die huidige krisis die hoof te bied. Dit alles in die belang van die universiteitswese in Suid-Afrika in die geheel," sê Le Roux.
Volgens Le Roux is Akademia oortuig daarvan dat die private gemeenskapsinisiatief "onmisbaar is vir die voortsetting van Afrikaanse hoëronderwys".
"Dis 'n inisiatief wat in noue samewerking met ander private instellings van enige taal, plaaslik en internasionaal, gaan moet plaasvind."